Coordenadas: 54°15′N 04°30′O﻿ / ﻿54.250, -4.500

Para outras páxinas con títulos homónimos véxase: Man (homónimos).

A Illa de Man situada en Europa.
A **Illa de Man** (en inglés: *Isle of Man*; en manx: *Ellan Vannin*), tamén coñecida simplemente como **Mann** (manx Mannin), é unha Dependencia da Coroa británica, localizada no Mar de Irlanda entre as illas de Gran Bretaña e Irlanda. O xefe de Estado é o Rei Carlos III, que ostenta o título de Señor de Man. O Señor de Man é representado por un Tenente Gobernador, pero as relacións exteriores e a defensa son responsabilidade do Goberno Británico.

A illa está habitada dende o -6500. Como unha das seis nacións celtas, ten grande influencia cultural gaélica dende o século V, e fálase a lingua manx, da familia lingüística goidélica. En 627, Edwin de Northumbria conquistou a Illa de Man xunto con gran parte de Mercia. No século IX, os pobos nórdicos comezaron a asentarse na illa. Posteriormente, os nórdicos de Escocia estableceron o Reino das Illas. O título dos reis levaría dende entón o sufixo "e das Illas". Magnus III, rei de Noruega, era tamén coñecido como "Rei de Mann e das Illas" como parte da civilización das Hébridas entre 1099 e 1103. Xurdiu entón unha cultura nórdico-gaélica e a illa ficou baixo control nórdico. En 1266, a illa converteuse en parte de Escocia, formalizado no Tratado de Perth. Despois dun período no que o control da illa alternouse entre os reis de Escocia e os de Inglaterra, a illa pasou a formar parte do control feudal da Coroa Británica en 1399. O señorío revestiu na Coroa Británica en 1765, pero a illa nunca chegou a formar parte de Gran Bretaña ou o posterior Reino Unido, mantendo o seu status como unha dependencia da Coroa gobernada internamente.

Etimoloxía
----------

A Illa de Man en manx é *Ellan Vannin*, onde *ellan* significa *illa*. A máis antiga forma de *Man* é *Manu* ou *Mana*, que aparece en caso xenitivo como *Vaninn*, significando logo *Ellan Vannin* "Illa de Man".

O nome Mana/u está relacionado coa figura da mitoloxía celta coñecida como Manannán mac Lir entre os irlandeses e como Manawydan polos galeses.

O nome aparece documentado na historia como *Mona* (Xulio César, -54), como *Monapia* ou *Monabia* (Plinio o vello, 77), *Monœda* (Tolomeo, 150), *Mevania* ou *Mænavia* (Orosio, 416), e *Eubonia* ou *Eumonia* polos escritores irlandeses. En galés aparece como *Manaw*, e nas Sagas de islandeses é *Mön*.

Malia que a Illa de Man nunca foi incorporada ó Imperio romano, foi citada polos clásicos, que a chaman de varias formas, como *Monapia*, en grego Mοναοιδα (*Monaoida*), Mοναρινα (*Monarina*), *Menavi* e *Mevania*. Os nomes en galés antigo e irlandés antigo para a Illa de Man, *Manau* e *Mano*, coinciden co *Manaw Gododdin*, o nome para unha antiga rexión do norte de Gran Bretaña ó longo do Estuario de Forth. O nome está probablemente conectado coa denominación galesa para a illa de Anglesey, *Ynys Môn* e posiblemente coa raíz celta reflectida no galés *mynydd*, no bretón *menez* e no gaélico escocés *monadh*, tódolos cales significan "montaña" e derivan da raíz protoindoeuropea \**men*-, "elevarse". Neste caso, o nome sería unha referencia á illa aparentemente erguéndose por riba do Mar de Irlanda no horizonte.

Historia
--------

Matrícula dun automóbil da illa de Man.

*Artigo principal**:* Historia da Illa de Man.
A Illa de Man formou un posto avanzado do reino viquingo dende arredor do ano 900 e parte do reino noruegués das Hébridas até o século XIII, momento en que pasou a ser administrada pola coroa escocesa. No século XIV foi transferida ó control inglés e á Coroa Británica en 1765.

Unha das actuais inquedanzas da illa inclúe resucitar o unha vez case extinto manx e a recente e significativa inmigración de persoas de procedencia non manesa que presta servizos no sector financeiro.

### O período celta

Ruínas da Catedral de San Xermán na illa San Patricio.
O asentamento dos pobos celtas remóntase cara ao 500 a.C.. A lingua manesa, pertencente á póla céltica, comezará a pasar dun dialecto a unha lingua propia só a partir do século V .

O cristianismo foi importado á Illa de Man polo predicador irlandés San Patricio, con el chegaron despois moitos misioneiros de países celtas, e de Irlanda en particular, a efectuar misións cristiás a partir do ano 500 dc, nun territorio aínda moi sometido á influencia dos druídas.

Estes misioneiros contribuíron á edificación de pequenas capelas nas que pregaban. Pero a falta de espazo obrigaba a practicar os bautismos e a predicación a ceo aberto.

Áchanse sobre a illa 35 cruces celtas (chamadas *keeills*), pero existían alí canto menos 174 polo que citan documentos antigos. Estas cruces foron xeralmente erixidas sobre monumentos funerarios. As numerosas igrexas e as capelas foron edificadas sobre a localización de keeills.

Goberno e política
------------------

O soberano da Illa de Man é o Rei de Gran Bretaña en calidade de Señor de Man (actualmente o rei Carlos III). Represéntaa na illa un Gobernador Xeral, que é elixido pola Coroa por un período de cinco anos. A illa de Man goza dun goberno, un parlamento e un sistema xudicial totalmente independente do británico. Porén, os cidadáns de Man son cidadáns británicos.

A Coroa inglesa ten a responsabilidade última da dirección da administración da illa de Man, para o cal sérvese dos membros do Goberno británico, os cales actúan -nestes asuntos- en calidade de conselleiros da Raíña.

Aínda que o sistema xurídico británico non abrangue a illa de Man, o sistema legal de Man baséase nos principios do dereito común inglés.

Organización político-administrativa
------------------------------------

Mapa dos "sheadings" da illa de Man.
A Illa de Man está dividida en seis distritos administrativos, chamados "sheadings". Os seis "sheadings" son Ayre, Glenfaba, Garff, Michael, Rushen e Middle. Os "sheadings" forman a base dalgúns distritos electorais e cada un ten un "coroner". Este oficio non debe ser confundido co de "xuíz de instrución" (en inglés tamén *coroner*), un cargo desempeñado habitualmente polo Grande Alguacil. Unha persoa pode desempeñar o papel de "coroner" en máis dun "sheading" ao mesmo tempo.

O termo 'sheading' suponse un vocábulo nórdico para 'división naval'; cada distrito estaba responsabilizado de producir un número concreto de barcos de guerra. Tamén pode ser unha palabra de orixe celta significando 'sexta parte'.

Xeografía
---------

Mapa da Illa de Man.
O monte Snaefell (621 m), domina o centro da illa desde o seu cumio e, segundo un antigo dito popular, pódense ver sete reinos: os Reinos de Man, Escocia, Inglaterra, Irlanda, Gales, a Illa de Man e o Ceo.

Demografía
----------

De acordo co censo do 2001, a Illa de Man é fogar de 76,315 persoas, dos cales aproximadamente 25,347 residen na capital da illa, Douglas (*Doolish*). Isto fai que a illa teña unha densidade de poboación de 133 hab/km².

Cultura
-------

A cultura da illa de Man está fortemente influenciada polas súas orixes célticas e nórdicas. Está actualmente gozando dun renacer do idioma gaélico autóctono ( o manx ) (*Gaelg*). Aínda que o derradeiro falante nativo morreu en 1974, cos nenos pequenos está volvéndose a empregar o manx. Hai hoxe 27 falantes nativos e outros 650 falantes. O manx está estreitamente relacionado co Gaélico escocés e o irlandés.
Unha amplamente coñecida expresión manesa é "Traa Dy Liooar", que significa "o tempo basta" e representa un esteorotípico aspecto da actitude dos maneses ante a vida.

Notas
-----

1. ↑  "2021 Isle of Man Census Report". *gov.im*. Consultado o 2 de febreiro de 2022.
2. ↑  *Ellan* é a palabra manx para "illa" e *Vannin* é o caso xenitivo de *Mannin*, e significa "de Mann".
3. ↑  Magnus 3 Olavsson Berrføtt – Norsk biografisk leksikon. Snl.no. Consultado o 29 de xullo de 2013.
4. ↑  Kinvig, R. H. (1975). *The Isle of Man: A Social, Cultural and Political History* (3ª ed.). Liverpool University Press. p. 18. ISBN 0-85323-391-8.
5. ↑  Kneale, Victor (2006). "Ellan Vannin (Isle of Man). Britonia". *Celtic Culture: A Historical Encyclopedia*. Santa Barbara: ABC-CLIO. p. 676.
6. ↑  
Moore 1903, p. 84
7. ↑  
Sacheverell 1859, pp. 119–120
8. ↑  
Waldron 1726, p. 1
9. ↑  
Kinvig, R.H. (1975). *The Isle of Man. A Social, Cultural and Political History.* (3ª ed.). Liverpool University Press. pp. 18–19. ISBN 0-85323-391-8.
10. ↑  
Rivet, A.L.F. & Smith, Colin (1979). "The Place Names of Roman Britain". Batsford. pp. 410–411.
11. 1 2 3  
Koch, John T. (2006). *Celtic Culture: A Historical Encyclopedia*. ABC-CLIO Ltd. p. 676. ISBN 978-1-85109-440-0.
12. ↑  *Indogermanisches Etymologisches Woerterbuch*: Record number 1277 (Root / lemma: men-1)
13. ↑  Koch, John T. (2006). *Celtic Culture: A Historical Encyclopedia*. ABC-CLIO Ltd. p. 679. ISBN 978-1-85109-440-0.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Illa de Man Modificar a ligazón no Wikidata*** |

|  |  |
| --- | --- |
|  | A Galipedia ten un portal sobre: ***Illa de Man*** |

### Bibliografía

* Moore, Arthur William (1903). *Manx Names* (Revised Cheap ed.). Londres: Elliot Stock (publicado o 1906).
* Sacheverell, William (1859). Cumming, Joseph George, ed. *An Account of the Isle of Man*. Douglas: The Manx Society.
* Waldron, George (1726). Harrison, William, ed. *A Description of the Isle of Man*. Douglas: The Manx Society (publicado o 1865).

### Outros artigos

* Gato manx
* Loaghtan manx

### Ligazóns externas

* Web do goberno manés *(en inglés)*
* Geographic data related to Illa de Man at OpenStreetMap
* "Europe :: Isle of Man". *The World Factbook*. Central Intelligence Agency. 25 de xullo de 2019. Consultado o 15 de agosto de 2019.
* Isle of Man News
* Information on the work and duties of Members of the House of Keys
* Images of the Isle of Man at the English Heritage Archive

  


|  |  |
| --- | --- |
| Control de autoridades | 
* Wd: Q9676
* WorldCat
* VIAF: 135006697
* BNCHL: 000804846
* BNF: 12048299n
* BRE: 2241745
* CiNii: DA08025887
* DARE: 40991
* EBID: ID
* FAST: 1209807
* GEC: 0039662
* GeoNames: 3042225
* GND: 4027756-2
* Google Maps: 16862140821899632653
* ISNI: 0000 0001 1516 1200
* LCCN: n80106871
* MusicBrainz: ID
* NKC: ge392226
* NLA: 51924096
* OSM: 62269
* SUDOC: 028700562
* TGN: 7005258
* Trismegistos: 19059
* WOEID: 23424847

 |

|  |  |
| --- | --- |
| Identificadores taxonómicos | 
* ISC: 108458

 |